പൊലീസ് മയക്കുമരുന്ന് മാഫിയ കൂട്ടുകെട്ടെന്ന് ഇന്റലിജെന്സ് റിപോര്ട് മയക്കുമരുന്ന് പിടികൂടാന് രൂപീകരിച്ച ഡാന്സാഫിനെ പിരിച്ചുവിട്ടു തിരുവനന്തപുരം: 22.09.2021 പൊലീസ് മയക്കുമരുന്ന് മാഫിയ കൂട്ടുകെട്ടുണ്ടെന്ന ഇന്റലിജെന്സ് റിപോര്ടിനെ തുടര്ന്ന് മയക്കുമരുന്ന് പിടികൂടാന് രൂപീകരിച്ച ഡാന്സാഫിനെ പിരിച്ചുവിട്ടു. ലോകെല് പൊലീസ് ഡാന്സാഫിനെതിരെ നേരത്തെ ആരോപണമുന്നയിച്ചിരുന്നു. ഇതിന്റെ അടിസ്ഥാനത്തിലാണ് ഇന്റലിജെന്സ് വിഭാഗം രഹസ്യാന്വേഷണം ആരംഭിച്ചത്. തിരുവനന്തപുരം മെഡികെല് കോളജ് പരിധിയിലും, പേട്ട സ്റ്റേഷന് പരിധിയിലും ഡാന്സാഫ് അടുത്തിടെ പിടിച്ച ചില കേസുകളുമായി ബന്ധപ്പെട്ട് അന്വേഷണം നടത്തിയപ്പോഴാണ് ഞെട്ടിക്കുന്ന വിവരങ്ങള് പുറത്തുവന്നത്. വഴിയരികില് ഉപേക്ഷിക്കപ്പെട്ട നിലയില് കിലോ കണക്കിന് കഞ്ചാവ് കണ്ടെത്തിയെന്ന കേസുകള് പലതും വ്യാജമായിരുന്നുവെന്ന് മാത്രമല്ല, ഇതിലെ പ്രതികളെ ഡാന്സാഫ് സൃഷ്ടിച്ചതാണെന്നും കണ്ടെത്തി.ടാര്ഗറ്റ് തികയ്ക്കാന് വേണ്ടി മയക്കുമരുന്ന് കച്ചവടക്കാരുടെ സഹായത്തോടെ ഡാന്സാഫ് നഗരത്തിലേക്ക് കഞ്ചാവ് എത്തിക്കുകയായിരുന്നുവെന്നാണ് അന്വേഷണ റിപോര്ടില് പറയുന്നത്. തുടര്ന്ന് കഞ്ചാവ് വഴിയരികില് ഉപേക്ഷിച്ചശേഷം ലോകെല് പൊലീസിനെ കൊണ്ട് കേസ് അന്വേഷിപ്പിക്കുന്നു. തലസ്ഥാനത്തെ ഗുണ്ടാലിസ്റ്റില്പെട്ട രണ്ട് പേരുടെ സഹായത്തോടെ തമിഴ്നാട്, ആന്ധ്ര എന്നിവിടങ്ങളില് നിന്നാണ് കഞ്ചാവ് പൊലീസ് വാഹനത്തില് കൊണ്ടുവന്നതെന്നും, അന്യ സംസ്ഥാനങ്ങളില് നിന്നുള്ള ചിലരെ ഭീഷണിപ്പെടുത്തി പ്രതിയാക്കുന്നുവെന്നും ഇന്റലിജെന്സ് റിപോര്ടില് പറയുന്നു.